SKRIFTLIG FORESPØRGSEL E-3754/00

af Daniel Varela Suanzes-Carpegna (PPE-DE) til Kommissionen

(4. december 2000)

Om: Fysisk planlægning i EU: Terra-programmet

Terra var et af de programmer, der blev vedtaget inden for rammen af de nyskabende aktioner, som var reguleret af artikel 10 i forordningen for Den Europæiske Fond for Regionaludvikling for perioden 1994-1999, og det var grundlaget for finansieringen af en række projekter i perioden 1997-1999. Terra-programmet blev, sammen med fællesskabsinitiativet Interreg II C, udtænkt som en slags forsøg til afprøvning af nye instrumenter og metoder til fysisk planlægning, såvel som for at evaluere de mål, der blev foreslået i Det Europæiske Fysiske og Funktionelle Udviklingsperspektiv (ESDP).

Vil Kommissionen redegøre for Terras resultater og de konklusioner, som den har draget ud fra disse resultater, såvel som for programmets forhold til og indflydelse på ESDP'et, i særdeleshed i forbindelse med de maritime randområder under mål 1 i det nuværende EU?

Svar afgivet på Kommissionens vegne af Michel Barnier

(25. januar 2001)

Terra-programmet blev udtænkt som en slags forsøg til afprøvning af nye procedurer og metoder i forbindelse med fysisk planlægning. Programmet har været lærerigt, og de indvundne erfaringer kan tjene som retningslinjer for andre projekter på såvel lokalt, regionalt og nationalt plan som på EU-plan. Det kan være projekter vedrørende behovet for nye procedurer for fysisk planlægning, opprioritering af bæredygtig udvikling i lokaludviklingen, vigtigheden af partnerskab mellem borgerne og lokalsamfundene, det tværregionale samarbejdes synergieffekt og udvikling af nye instrumenter såsom observatorier til fremme af integreret udviklingspolitik.

Visse af Terra-projekterne har vedrørt perifere kystregioner, bl.a. projekterne Lore og Dias.

Lore-projektet, der koordineres af provinsmyndighederne i Ikaria i Grækenland i partnerskab med Alcamo og Ragusa på Sicilien og Iraklion og Magnesia i Grækenland, har gjort det muligt at oprette og drive lokale observatorier, der har til opgave at etablere en koordinations- og kontrolmekanisme for fysisk planlægning, der hidtil har været overladt til de lokale myndigheder og andre lokale aktører.

Dias-projektet, der koordineres af de regionale myndigheder på Kreta i partnerskab med Syracusa på Sicilien, vedrører fysisk planlægning, herunder navnlig beskyttelse, forvaltning og forbedring af det naturlige miljø og kulturarven i områder med fælles træk og problemer. I projektet foreslås der således udviklingsstrategier for visse Middelhavs-, bjerg- og kystområder, der har en stor miljø- og kulturrigdom, men som er alvorligt truet på grund af det pres, som befolkningerne i de pågældende områder giver.

Med den strategiske ramme for Det Europæiske Fysiske og Funktionelle Udviklingsperspektiv (EFFU) er der blevet skabt et velfungerende politisk forum og afstukket fornødne retningslinjer for Terra-programmet. Det har fået de lokale myndigheder og aktører til at forstå, at man skal lade blikket vandre ud over de begrænsninger, som skyldes det administrative og geografiske ansvar, og tage bredere spørgsmål op. Terra-programmet har bekræftet, hvor stor betydning EFFU's politiske valgmuligheder har for de lokale tiltag ved at påpege de problemer, som opstår, når man etablerer et netværk, hvor der er kulturforskelle med hensyn til fysisk planlægning og administrative kompetencer.